text: Tak til den litteratur, der tiltrækker flere og nye læsere.
  Til den litteratur, der åbner vores opfattelse samt bestsellerlisterne for, hvad litteratur kan være.
  Tak til de forfattere og kunstnere, som tør risikere strategiske alliancer og bekendtskaber ved at være tro imod deres sandhed.
  Bliv ved. I er ikke alene. Vi er mange, der har ventet.
  Tak til alle de sorte får derude; selvransagere, statistikbrydere, konge- og dronningemordere, trojanske heste & dissidenter.
  Til jer, der satser hele butikken hver eneste gang.
  Tak til dem, der gør det lettere at bryde fri af den sociale kontrol, selvcensur og indavl som hærger og formindsker kunstformen.
  At her er tale om klassevold, når ressourcestærke front- og medløbere smykke- og våbengør algodheden og deres ophøjede moral til at udgrænse dem, de er uenige med, og som regel ikke selv besidder muligheden for at tillære sig koderne, kapitalen.
  Tak til den afsøgende, tvivlende, forvirrede, afmægtige, kropslige, stilbeskidte, menneskelige litteratur.
  Også tak til dem, der forsøger at række ud over egne meningsfællesskaber — hvor smertefuldt dét end måtte være.
  Tak til min redaktør, forlag, venner og familie, læsere, mentorer og samarbejdspartnere. Også tak til juryen, som hermed anerkender, forstærker og forlænger de ringe i vandet, bogen har sat og forhåbentlig kommer til at sætte nogle år ud i fremtiden.
  Jeg anerkender ikke længere jeres autoritet, krævede alt mit mod, og dét har jeg nu fået mere af.
  Tak.
  